寄題折嗣益襲慶閣
作者：蘇過
朝代：宋

paragraphs: 帝有虎臣司北門，虛弦坐落天驕魂。
百年不敢南牧馬，草木尚有威名存。
平生忠義身許國，不以金玉遺子孫。
承平弓劍空在韣，惟有簡編遺後昆。
不知所活幾千人，一門何止十朱輪。
滿牀簪笏不足道，萬石家風今復聞。
明窗小閣臥晏溫，不讀孫吳看典墳。
坐銷殺氣邊風春，記取大馮小馮君。